CELEX: 
Language: ro
Date: 2021-02-24 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2019/1238 al Parlamentului European și al Consiliului în ceea ce privește informațiile suplimentare pentru convergența raportării în scopuri de supraveghere

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               1.1.Context general
            
            
               Regulamentul (UE) 2019/1238 al Parlamentului European și al Consiliului din 20 iunie 2019 privind un produs paneuropean de pensii personale (PEPP) introduce un cadru european cu privire la economiile pentru pensii personale complementare. 
            
            
               Populația Europei este în curs de îmbătrânire. În 2060, raportul dintre numărul pensionarilor și cel al persoanelor în vârstă de muncă va fi, în medie, de unu la doi, față de unu la patru, cât este în prezent. Drept urmare, în pofida reformelor importante efectuate de numeroase state membre ale UE, sustenabilitatea și caracterul adecvat al sistemelor de pensii din statele membre vor fi supuse unei presiuni tot mai mari. În special sistemele publice de pensii de stat sunt deja sub presiune. 
            
            
               Sunt necesare mai multe economii, astfel încât veniturile din pensii provenite din sistemele de pensii tradiționale, administrate de stat să fie completate cu pensii suplimentare. În acest scop, Regulamentul privind PEPP este o etapă importantă în demersul de reducere a deficitului pensiilor și în realizarea unei piețe paneuropene a produselor de pensii personale în cadrul uniunii piețelor de capital.
            
            
               Regulamentul privind PEPP oferă consumatorilor o posibilitate suplimentară de efectuare de economii pentru pensie. Regulamentul privind PEPP stabilește bazele unei piețe paneuropene a pensiilor personale, prevăzând norme standardizate pentru caracteristicile principale ale produsului, cum ar fi cerințele în materie de transparență, consilierea, regulile privind investițiile, dreptul de schimbare a furnizorului, tipul de opțiuni de investiții și tipul formelor de plată. 
            
            
               1.2.Obiective
            
            
               În conformitate cu Regulamentul privind PEPP, prezentul regulament delegat vizează atingerea următorului obiectiv: 
            
            
               1.
                     completarea Regulamentului privind PEPP prin precizarea informațiilor suplimentare menționate la articolul 40, astfel încât să se asigure un nivel adecvat al convergenței raportării în scopuri de supraveghere.
            
            
               1.3.Context juridic
            
            
               Prezentul act completează Regulamentul (UE) 2019/1238 al Parlamentului European și al Consiliului din 20 iunie 2019 privind un produs paneuropean de pensii personale (PEPP), în conformitate cu temeiul juridic pentru delegarea competențelor către Comisie prevăzut la articolul 40 alineatul (9). 
            
            
               2.CONSULTĂRI ANTERIOARE ADOPTĂRII ACTULUI
            
            
               Prezentul act are la bază consultanța tehnică oferită de EIOPA, în conformitate cu articolul 10 alineatul (1) din Regulamentul (UE) nr. 1094/2010. Înainte de a transmite Comisiei consultanța tehnică, EIOPA a efectuat o consultare publică deschisă în perioada 2 decembrie 2019-2 martie 2020. Înainte de consultarea publică, EIOPA a primit avize comune din partea celor două grupuri ale părților interesate, respectiv din partea Grupului părților interesate din domeniul asigurărilor și reasigurărilor și a Grupului părților interesate din domeniul pensiilor ocupaționale. De asemenea, EIOPA a constituit un grup consultativ format din practicieni specialiști în domeniul PEPP pentru a discuta aspectele practice ale ideilor dezvoltate și a făcut schimb de opinii cu OCDE și cu cadrele universitare de renume din domeniul pensiilor. La 24 februarie 2020, EIOPA a organizat o audiere publică în cadrul căreia a solicitat contribuții ale părților interesate. EIOPA a efectuat, de asemenea, o analiză cost-beneficiu, care a fost inclusă în raportul final, împreună cu rezultatul consultării publice și cu răspunsurile EIOPA către părțile interesate. La 14 august 2020, EIOPA a transmis Comisiei raportul final care cuprindea consultanța tehnică. 
            
            
               3.ELEMENTELE JURIDICE ALE ACTULUI DELEGAT 
            
            
               Obiectivul prezentului regulament delegat este precizarea unor elemente suplimentare ale regimului PEPP care nu implică decizii strategice sau opțiuni de politică. Dispozițiile prezentului regulament completează cadrul de politică prevăzut în Regulamentul (UE) 2019/1238 cu mai multe detalii și clarificări referitoare la elementele care intră în sfera competenței conferite. 
            
            
               Articolul 1 precizează informațiile suplimentare pe care trebuie să le colecteze autoritățile competente pentru a asigura convergența raportării în scopuri de supraveghere.
            
            
               REGULAMENTUL DELEGAT (UE) …/… AL COMISIEI
            
            
               din 24.2.2021
            
         
         
            
               de completare a Regulamentului (UE) 2019/1238 al Parlamentului European și al Consiliului în ceea ce privește informațiile suplimentare pentru convergența raportării în scopuri de supraveghere 
               
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2019/1238 al Parlamentului European și al Consiliului din 20 iunie 2019 privind un produs paneuropean de pensii personale (PEPP)
                  1
               , în special articolul 40 alineatul (9) primul paragraf,
            
            
               întrucât:
            
            
               (1)Furnizorii de produse paneuropene de pensii personale (PEPP) fac obiectul mai multor acte legislative sectoriale la nivelul Uniunii și la nivel național în domeniul serviciilor financiare, precum și al cerințelor de raportare sectorială corespunzătoare către autoritățile lor competente, inclusiv către autoritățile europene de supraveghere. Este necesar să se adopte o abordare standardizată în ceea ce privește informațiile care sunt necesare în scopul supravegherii, în plus față de informațiile furnizate în temeiul legislației sectoriale relevante, pentru a atenua posibilitatea existenței unor cerințe de raportare suplimentare semnificative care diverg la nivel național. Comisia a invitat Autoritatea Europeană de Asigurări și Pensii Ocupaționale să furnizeze orientări tehnice.
            
            
               (2)Pentru îmbunătățirea comparabilității, pentru un grad mai mare de eficiență și pentru a evita dubla raportare legată de cerințele de informare sectoriale este necesar un set standardizat de informații,
            
            
            
            
               ADOPTĂ PREZENTUL REGULAMENT:
            
            
               Articolul 1
            
            
               Informațiile suplimentare menționate la articolul 40 alineatele (1)-(5) din Regulamentul (UE) 2019/1238 trebuie să includă următoarele informații:
            
            
               (a)o descriere a sistemului de gestionare a riscurilor aplicat de furnizorul de PEPP, inclusiv a cadrului de guvernanță al acestuia, pentru gestionarea riscurilor aferente produselor PEPP;
            
            
               (b)o descriere a activității desfășurate de furnizorul de PEPP în legătură cu sectorul său de activitate în care să se precizeze tipul investițiilor realizate și gestionarea acestora, dacă investițiile sunt active sau pasive, dacă se oferă garanții sau nu, punerea în aplicare a unor tehnici de diminuare a riscurilor, dimensiunea contribuțiilor și valoarea activelor, precum și o listă care să cuprindă statul membru de origine al furnizorului de PEPP și eventualele state membre gazdă ale furnizorului de PEPP;
            
            
               (c)informații cu privire la politicile scrise pe care furnizorii de PEPP trebuie să le instituie pentru abordarea riscurilor relevante;
            
            
               (d)informații cu privire la principiile de evaluare aplicate în scopul solvabilității, după caz;
            
            
               (e)o prezentare generală a riscurilor relevante aferente PEPP sau legate de furnizarea acestuia și a modului în care furnizorul de PEPP intenționează să gestioneze riscurile respective, inclusiv, dar fără a se limita la riscurile financiare și de lichiditate, riscurile de piață, riscurile de credit, riscurile reputaționale și riscurile legate de factorii de mediu, sociali și de guvernanță;
            
            
               (f)informații cu privire la structura capitalului furnizorului de PEPP, inclusiv ratele de adecvare a capitalului și nivelurile efectului de levier;
            
            
               (g)informații privind contractele deținute de un furnizor de PEPP sau privind contractele încheiate cu părți terțe, inclusiv obligațiile față de participanții la PEPP în timpul fazei de plată a pensiei, sau privind furnizarea de subconturi de PEPP.
            
         
         
            
            
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 24.2.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 198, 25.7.2019, p. 1.